બરસાના અને નંદગાંવની વિઝિટ વગર મથુરા-વૃંદાવનની યાત્રા પૂર્ણ કહેવાતી નથી. એમાંય હોળીના દિવસોમાં અહીંથી એની શરૂઆત થાય પછી જ અન્ય સ્થળોએ હોળીના ખેલ થાય છે. મથુરાથી ૨૧ કિલોમીટરના અંતરે આવેલા બરસાનાને રાધાજીના ગામ તરીકે ઓળખવામાં આવે છે. આ સ્થળે ચાર ડુંગરાઓ છે જે વિલાસગઢ, માનગઢ, દાનગઢ અને ભાનગઢ નામે પ્રચલિત છે. આ ચારેય ગઢ પર કૃષ્ણે અલગ-અલગ લીલા કરી હોવાનું કહેવાય છે. ભાનગઢમાં લાડલીજી (રાધા)નું મંદિર છે જે સમસ્ત ભારતમાં એકમાત્ર છે. નંદગામ એટલે નંદનું ગામ જ્યાં બાળકૃષ્ણે બાળપણ માણ્યું. અહીં પણ ૧૨મી સદીનાં મંદિરો છે. બલદેવ ગામમાં દાઉજી તરીકે જાણીતા કૃષ્ણના મોટા ભાઈ બલદેવનું મંદિર છે. મહાવન રમણરેતી તરીકે પણ જાણીતું છે. અહીંનું યોગમાયા મંદિર અને ૮૪ ખંભા મંદિર તો પ્રચલિત છે, સાથે વનમાં રેતીમાં આળોટવાનું મહkવ છે. આ રીતે ભક્તો કૃષ્ણના રંગે રંગાઈ તેમના અણુને પામી શકે છે એવી માન્યતા છે. ગોકુળ, જતીપુરા, ગોવર્ધન, ફાલેન, કામવન, કુસુમવન, બાજેન એ બધાં કૃષ્ણ-કનેક્શન ધરાવતાં ગામો છે જ્યાં નાસ્તિકો પણ કૃષ્ણની જાદુઈ જપ્પીને ફીલ કરે છે; મિસ્ટિક મૅજિક અને સ્પિરિચ્યુઅલ પાવરને મહેસૂસ કરે છે.